# ANALIZA

# POROČIL UPRAVNIH ENOT O DELU

# KRAJEVNIH URADOV ZA LETO 2019

Ljubljana, november 2020

**POROČILA UPRAVNIH ENOT O DELU KRAJEVNIH URADOV ZA LETO 2019**

Ministrstvo, pristojno za javno upravo, sproti spremlja, usklajuje in nadzira učinkovitost dela upravnih enot kot celote v normativno opredeljenih mejah in okviru svojih pristojnosti na podlagi letnih vsebinskih in drugih poročil ter opravljenih analiz.

Pravilnik o merilih za organiziranje krajevnih uradov v upravnih enotah (Uradni list RS, št. 114/03, v nadaljevanju: Pravilnik) natančneje opredeljuje obseg poročanja in zavezuje vse upravne enote, da o delovanju svojih krajevnih uradov izdelajo poročilo v sklopu letnega poročila.

Podatki o opravljenih nalogah krajevnega urada se vpisujejo v letno poročilo o delu krajevnih uradov (v nadaljevanju: Poročilo), ki je sestavni del letnega poročila upravne enote na osnovi pripravljene metodologije za pripravo in izdelavo letnih poročil. Poročilo se pripravi z uporabo predpisa o vodenju evidence o upravnem postopku ter v obliki izpolnjenega obrazca krajevnega urada o opravljenih nalogah po obveznem naboru 45 upravnih in drugih upravnih nalog ter nalog po odredbi načelnika.

Način poročanja mora biti takšen, da je pri posameznem krajevnem uradu nedvoumno razvidno, koliko je bilo v poročevalnem letu izvedenih upravnih postopkov in koliko je bilo opravljenih drugih upravnih nalog.

**1. Organizacijski položaj krajevnega urada v sistemu državne uprave**

Krajevni urad ima po Uredbi o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. [58/03](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202003061800|RS-58|6845|2931|O|), [81/03](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202003081800|RS-81|12032|3879|O|), [109/03](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202003111000|RS-109|14889|4798|O|), [22/04](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202004031000|RS-22|2498|927|O|), [43/04](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202004042600|RS-43|5487|2001|O|), [58/04](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202004052800|RS-58|7546|1|P|) - popr., [138/04](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202004122400|RS-138|16415|5937|O|), [35/05](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202005040500|RS-35|3298|1236|O|), [60/05](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202005062400|RS-60|5999|2653|O|), [72/05](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202005072900|RS-72|7698|3222|O|), [112/05](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202005121500|RS-112|12033|4922|O|), [49/06](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202006051200|RS-49|5275|2093|O|), [140/06](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202006122900|RS-140|16308|6107|O|), [9/07](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202007020200|RS-9|814|390|O|), [33/08](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202008040400|RS-33|3065|1276|O|), [66/08](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202008070100|RS-66|8789|2865|O|), [88/08](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202008091200|RS-88|12183|3801|O|), [8/09](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202009013000|RS-8|619|210|O|), [63/09](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202009080700|RS-63|9043|2987|O|), [73/09](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202009092100|RS-73|9986|3242|O|), [11/10](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202010021600|RS-11|1313|450|O|), [42/10](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202010052800|RS-42|6076|2177|O|), [82/10](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202010101800|RS-82|12365|4379|O|), [17/11](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202011031100|RS-17|2199|759|O|), [14/12](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202012022400|RS-14|1239|594|O|), [17/12](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202012030500|RS-17|1440|685|O|), [23/12](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202012032600|RS-23|1950|909|O|), [98/12](http://www.uradni-list.si/1/objava.jsp?urlid=201298&stevilka=3794), [16/13](http://www.uradni-list.si/1/objava.jsp?urlid=201316&stevilka=557), [18/13](http://www.uradni-list.si/1/objava.jsp?urlid=201318&stevilka=655), [36/13](http://www.uradni-list.si/1/objava.jsp?urlid=201336&stevilka=1410), [51/13](http://www.uradni-list.si/1/objava.jsp?urlid=201351&stevilka=1976), [59/13](http://www.uradni-list.si/1/objava.jsp?urlid=201359&stevilka=2362), [14/14](http://www.uradni-list.si/1/objava.jsp?sop=2014-01-0437), [28/14](http://www.uradni-list.si/1/objava.jsp?sop=2014-01-1169), [43/14](http://www.uradni-list.si/1/objava.jsp?sop=2014-01-1799), [76/14](http://www.uradni-list.si/1/objava.jsp?sop=2014-01-3222), [91/14](http://www.uradni-list.si/1/objava.jsp?sop=2014-01-3686), [36/15](http://www.uradni-list.si/1/objava.jsp?sop=2015-01-1511), [57/15](http://www.uradni-list.si/1/objava.jsp?sop=2015-01-2397), 4/16, 44/16, 58/16, 8/17, 40/17, 41/17, 11/19, 25/19, 54/19, 67/19, 89/20, 104/20 in 118/20) položaj notranje organizacijske enote upravne enote, ki se oblikuje zaradi večje dostopnosti upravnih storitev, če je to potrebno zaradi stalnega dislociranega opravljanja nalog. Naloge se smejo opravljati tudi v krajevnem uradu, ki je oblikovan kot način dela, ne da bi se vzpostavila organizacijska enota upravne enote.

Merila za organiziranje krajevnih uradov, njihovo delovno področje, način dela, uradne ure poslovni čas in razmerje do lokalnih skupnosti določi minister, pristojen za upravo, s predpisom.

**2. Problematika letnega poročanja upravnih enot o delu krajevnih uradov**

Metodologija za pripravo letnega poročila, ki ga mora izdelati vsaka posamezna upravna enota o številu vseh opravljenih nalog po 12. členu Pravilnika, je zadnjih nekaj let zapored nespremenjena.

Ministrstvo za javno upravo je pravočasno prejelo vse želene in predpisane podatke za leto 2019, ki omogočajo enostavnejše oblikovanje analitičnih zaključkov. Podatki v poročilih za leta 2010 do 2019 so pregledni ter se navezujejo na vsak krajevni urad posamično v povezavi z matično upravno enoto.

Skupna problematika obstoja in delovanja krajevnih uradov pa ostaja v pretežni meri ves čas enaka. Navezuje se zlasti na različne okoliščine poslovanja krajevnih uradov. Organizacija, delo in poslovanje se v največji meri povsem prilagajajo potrebam uporabnikov oz. strank ter lokalnega prebivalstva. Iz teh razlogov so prisotne zlasti težave pri izvedbi načela enotnosti ter stabilnosti meril za spremljanje dela in analiziranje. Zaradi česar je za potrebe različnih analiz smiselno postaviti poenotena izhodišča oziroma skupne osnove, na katerih se izvedejo ustrezne primerjave prožnih in gibljivih okoliščin delovanja in poslovanja posameznega krajevnega urada.

Ministrstvo za javno upravo, ki je pristojno za obravnavano področje, bo v procesu izdelave metodologije še naprej spremljalo in prilagajalo merila aktualnim razmeram ter poslovanju krajevnih uradov tako, da se bodo zbirali pomembni ter odločilni podatki o delu in racionalnosti poslovanja.

Organizacija in poslovanje krajevnih uradov mora potekati v smeri optimizacije delovnih in poslovnih procesov v mejah finančnih zmožnosti države ter ob upoštevanju krajevnih razmer in potreb prebivalcev in uporabnikov upravnih storitev.

Cilj je, da se ohranja v največji mogoči meri sedanje stanje kakovosti upravnih storitev in strankam prijazno poslovanje z manjšimi stroški.

**3. Upravne enote in krajevni uradi**

V sistemu državne uprave na lokalni ravni, ki ga v osnovi oblikuje zakonsko predviden in podzakonsko urejen sistem 58 upravnih enot, je bilo v začetku leta 2019 skupno 96 krajevnih uradov kot notranjih organizacijskih enot. Dne 3. 12. 2019 je bil ustanovljen Krajevni urad Dol pri Ljubljani, tako da je bilo na dan 31. 12. 2019 skupno 97 delujočih krajevnih uradov.

Statistično je prišlo na eno upravno enoto 1,7 krajevnega urada.

Krajevne urade je v letu 2019 imelo 35 upravnih enot, kar je enako kot v letu 2018.

**4. Obseg poslovanja krajevnih uradov**

Vsak krajevni urad v Sloveniji deluje glede na svoj lokalni geografski položaj zunaj sedeža upravne enote, ki je praviloma v določenem območnem središču. Na osnovi ocene načelnika in vodstva upravne enote je zlasti vezan na ožje krajevno območje, ki ga prostorsko pokriva z izvajanjem določenih upravnih storitev. Slednje pomeni popolno vpetost in odvisnost od krajevnih razmer in potreb uporabnikov.

Ključni elementi za delovanje krajevnih uradov so: kadrovski viri upravne enote, poslovni čas, uradne ure, število prebivalstva, narodnostno mešano območje oz. obmejno območje, prometne povezave, starostna struktura prebivalstva, demografska ogroženost, socialna problematika prebivalcev, položaj novejšega urbanega območja, položaj vaškega prebivalstva oz. kmečkega prebivalstva, hribovito območje, razpršenost prebivalstva, zaposlenost oziroma brezposelnost, tradicija in interes občin za obstoj krajevnega urada itd.

Skupni obseg dejansko opravljenih ur v preteklem letu vseh uslužbencev na krajevnih uradih je bil 49.412 ur (v letu 2018: 56.176 ur). S tem se je primerjalno zmanjšalo število dejansko opravljenih ur za 6.764, oziroma za 12,04 odstotka glede na leto 2018.

|  |  |
| --- | --- |
| Leto | Skupen obseg dejansko opravljenih ur |
| 2011 | 126.282 |
| 2012 | 103.097 |
| 2013 | 89.257 |
| 2014 | 75.223 |
| 2015 | 66.289 |
| 2016 | 56.037 |
| 2017 | 55.449 |
| 2018 | 56.176 |
| 2019 | 49.412 |

V povprečju se je na enem krajevnem uradu opravilo približno 509 ur (za 97 krajevnih uradov). Iz zapisanega izhaja, da se je v poročevalskem obdobju zmanjšalo povprečno število ur, opravljenih na enem krajevnem uradu, v primerjavi s preteklim letom (v letu 2018 se je na enem krajevnem uradu opravilo 585 ur, skupaj pa je bilo 96 krajevnih uradov).

Od leta 2010 do 2016 so bila v sistemu krajevnih uradov določena nihanja. V zadnjih letih oziroma v letu 2017 pa je prišlo do minimalnega povečanja povprečnega števila ur na krajevni urad. V letu 2016 je bilo povprečje 514 ur na krajevni urad, v letu 2017 je bilo povprečje 554 ur na krajevni urad. V letu 2018 je prišlo do povečanja povprečnega števila dejansko opravljenih ur vseh zaposlenih na KU, ki je znašalo 585 ur, v letu 2019 pa do ponovnega padca in sicer na 509 povprečno dejansko opravljenih ur na krajevni urad.

|  |  |
| --- | --- |
| Leto | Povprečno število ur na en krajevni urad |
| 2011 | 743 |
| 2012 | 617 |
| 2013 | 661 |
| 2014 | 632 |
| 2015 | 557 |
| 2016 | 514 |
| 2017 | 554 |
| 2018 | 585 |
| 2019 | 509 |

Uslužbenci upravnih enot so opravili v letu 2019 na krajevnih uradih približno 6.176 delovnih dni. Kot delovni dan se za potrebe poročil uporablja 8 urni delovni dan v skladu s 40 urnim delovnim tednom. V letu 2018 so opravili 7.022 delovnih dni.

|  |  |
| --- | --- |
| Leto | Povprečno število delovnih dni opravljenih na krajevnih uradih |
| 2011 | 15.978 |
| 2012 | 12.887 |
| 2013 | 11.157 |
| 2014 | 9.403 |
| 2015 | 8.286 |
| 2016 | 7.005 |
| 2017 | 6.931 |
| 2018 | 7.022 |
| 2019 | 6.176 |

V okviru krajevnih uradov se je v letu 2019 rešilo 130.648 (v letu 2018 skupaj 148.325) vseh upravnih zadev in drugih upravnih nalog, kar pomeni manj opravljenih nalog kot v letu 2018.

Na podlagi zbranih podatkov je mogoče primerjati podatke o številu vseh rešenih zadev oziroma nalog na opravljene ure dela vseh krajevnih uradov. Primerjava da rezultat v višini 2,64 rešene zadeve na uro, kar je enako kot v letu 2018. Pri čemer pa je potrebno dodati, da praviloma opravlja delo na krajevnem uradu samo en javni uslužbenec, ki se po potrebi tekom leta menja. Uslužbenci opravljajo na krajevnem uradu še druge oblike svetovanja in administrativnega dela, ki se statistično neposredno ne beleži.

|  |  |
| --- | --- |
| Leto | Povprečno število rešenih zadev na opravljeno uro |
| 2011 | 2,1 |
| 2012 | 2,6 |
| 2013 | 2,2 |
| 2014 | 2,6 |
| 2015 | 2,3 |
| 2016 | 2,4 |
| 2017 | 2,4 |
| 2018 | 2,64 |
| 2019 | 2,64 |

**5. Stroški poslovanja krajevnih uradov**

Ministrstvo, pristojno za javno upravo, v zadnjih letih posebno pozornost posveča seštevku letnih stroškov poslovanja krajevnih uradov, ki vsebujejo zlasti obratovalne ter druge materialne stroške, ki jih v primeru izvajanja nalog na sedežu upravne enote ne bi bilo. Zajeti podatki ne vsebujejo stroškov dela, torej plače uradnika.

Tudi v letu 2019, kot vsa zadnja leta, so vse upravne enote vložile veliko naporov in prizadevanj v zmanjševanje vseh stroškov, zlasti materialnih. Zato se ves čas izvajajo usklajevanja načelnikov za zmanjšanje stroškov krajevnih uradov z vsemi deležniki.

Krajevni uradi brez stroškov (tj. skupaj 22 krajevnih uradov) so bili: Krajevni urad Vipava (Upravna enota Ajdovščina), Krajevni urad Dobrna (Upravna enota Celje), Krajevni urad Loška dolina (Upravna enota Cerknica), Krajevni urad Semič (Upravna enota Črnomelj), Krajevni urad Sveti Jurij ob Ščavnici (Upravna enota Gornja Radgona) Krajevni urad Dobrepolje (Upravna enota Grosuplje), Krajevni urad Kranjska Gora (Upravna enota Jesenice), Krajevni urad Osilnica in Krajevni urad Vas – Fara (oba Upravna enota Kočevje), Krajevni urad Jezersko in Krajevni urad Naklo (oba Upravna enota Kranj), Krajevni urad Kostanjevica na Krki (Upravna enota Krško), Krajevni urad Dol pri Ljubljani (Upravna enota Ljubljana), Krajevni urad Divača, Krajevni urad Hrpelje in Krajevni urad Komen (vsi Upravna enota Sežana), Krajevni urad Rogatec, Krajevni urad Bistrica ob Sotli, Krajevni urad Kozje in Krajevni urad Podčetrtek (vsi Upravna enota Šmarje pri Jelšah), Krajevni urad Šoštanj (Upravna enota Velenje) in Krajevni urad Vransko (Upravna enota Žalec).

Skupni letni stroški delovanja krajevnih uradov za leto 2019 znašajo 76.531 EUR (v letu 2018 72.417 EUR), kar pomeni povečanje v primerjavi z letom 2018 za 5,7 odstotkov, to je za 4.114 EUR.

|  |  |
| --- | --- |
| Leto | Skupni letni stroški delovanja krajevnih uradov |
| 2011 | 339.120 EUR |
| 2012 | 261.701 EUR |
| 2013 | 185.607 EUR |
| 2014 | 134.275 EUR |
| 2015 | 114.593 EUR |
| 2016 |  87.366 EUR |
| 2017 |  73.558 EUR |
| 2018 |  72.417 EUR |
| 2019 | 76.531 EUR |

Povprečna vsota letnih stroškov delovanja na posamezni krajevni urad v letu 2019 znaša 789 EUR, v letu 2018 pa je znašala 747. Navedeno pomeni, da so bili stroški v letu 2019 v primerjavi z letom 2018 višji za 5,7 odstotka.

Za namen analize smo v sklop povprečja stroškov razvrstili krajevne urade, ki so imeli letne stroške v razponu od 710 do 868 EUR (+ / – 10 odstotkov odstopanja). Nad povprečjem stroškov je bilo v lanskem letu 27 krajevnih uradov. Največje stroške je v preteklem letu imel Krajevni urad Medvode (Upravna enota Ljubljana), ki se zaradi svojega načina in obsega opravljenega dela že vrsto let uvršča na sam vrh po stroških. Stroški znašajo 14.650 EUR in so večji v primerjavi s predhodnim letom (13.625 EUR v letu 2018). Znotraj povprečja se razvrščata 2 krajevna urada. Pod povprečjem oziroma pod 710 EUR stroškov je 47 krajevnih uradov (brez krajevnih uradov, ki so v letu 2019 poslovali brez stroškov).

22 krajevnih uradov v preteklem letu ni izkazalo posebnih stroškov, ki bi bili povezani z njihovim delovanjem. V letu 2019 ni bil ukinjen noben krajevni urad. Na spodnjem delu zneska stroškov za delovanje krajevnih uradov sta krajevna urada Gorenja vas – Poljane in Železniki (oba Upravna enota Škofja Loka), vsak s po 3 EUR stroškov, Krajevni urad Križevci pri Ljutomeru (Upravna enota Ljutomer) s 7 EUR stroškov ter Krajevni urad Žiri (Upravna enota Škofja Loka) s 7,56 EUR stroškov.

Najbližje povprečju (tj. 789 EUR) sta uvrščena Krajevni urad Bovec (Upravna enota Tolmin), katerega strošek je znašal 736,22 EUR ter Krajevni urad Mežica (Upravna enota Ravne na Koroškem), katerega strošek je znašal 862 EUR.

**6. Kratka analiza skupno rešenih zadev v krajevnih uradih**

Skupno število vseh rešenih zadev (ZUP in DN) na krajevnih uradih se je v letu 2019 zmanjšalo za 17.677 ali 11,9 odstotka v primerjavi z letom 2018.

Krajevni uradi so v preteklem letu rešili skupaj 130.648 upravnih zadev – ZUP in drugih upravnih nalog – DN, ki so normativno opredeljene v Pravilniku, oziroma so bile odrejene s strani načelnika.

|  |  |
| --- | --- |
| Leto | Skupno število vseh rešenih zadev (ZUP in DN) |
| 2011 | 258.130 |
| 2012 | 270.041 |
| 2013 | 193.060 |
| 2014 | 196.569 |
| 2015 | 150.440 |
| 2016 | 134.823 |
| 2017 | 135.732 |
| 2018 | 148.325 |
| 2019 | 130.648 |

V letu 2019 se je število rešenih upravnih zadev - ZUP v primerjavi z letom 2018 povečalo in je doseglo skupno 36.263 zadev. Leta 2018 je bilo skupno rešenih 33.792 upravnih zadev. Gre za povečanje za 2.471 zadev oziroma za 7,3 odstotka. Povečanje je pripisati predvsem porastu skrajšanih upravnih postopkov (osebne izkaznice, potne listine in vozniška dovoljenja) na petih krajevnih uradih Upravne enote Ljubljana.

|  |  |
| --- | --- |
| Leto | Skupno število rešenih upravnih zadev - ZUP |
| 2011 | 73.988 |
| 2012 | 112.109 |
| 2013 | 48.453 |
| 2014 | 37.937 |
| 2015 | 29.767 |
| 2016 | 33.470 |
| 2017 | 36.739 |
| 2018 | 33.792 |
| 2019 | 36.263 |

V letu 2019 se je število drugih upravnih nalog (DN) zmanjšalo v primerjavi z letom 2018 in je doseglo skupno 94.385 nalog. Leta 2018 je bilo skupno rešenih 114.533 drugih upravnih nalog. Gre za zmanjšanje za 20.148 nalog oziroma za 17,6 odstotka.

|  |  |
| --- | --- |
| Leto | Skupno število rešenih drugih upravnih nalog |
| 2011 | 184.104 |
| 2012 | 157.932 |
| 2013 | 144.607 |
| 2014 | 158.632 |
| 2015 | 120.673 |
| 2016 | 101.353 |
| 2017 |  98.993 |
| 2018 | 114.533 |
| 2019 | 94.385 |

Na področju zbiranja podpisov volivcev so uslužbenci krajevnih uradov v letu 2018 sodelovali v postopkih zbiranja podpisov oziroma podpor volivcev za volitve v Državni zbor Republike Slovenije za redne lokalne volitve ter ob različnih podanih referendumskih pobudah. Predvsem navedenemu je pripisati povečano število rešenih drugih upravnih nalog v letu 2018.

Predmetnih izražanj volje volivcev v letu 2019 je bilo manj, čemur je pripisati manjše številu opravljenih drugih upravnih nalog na krajevnih uradih.

Povprečno skupno število rešenih upravnih zadev in drugih upravnih nalog v letu 2019 je 1.347 na krajevni urad (povprečje 97 krajevnih uradov).

V območju povprečja je bilo za namen analize zajeto odstopanje +/- 10 odstotkov povprečno rešenih zadev, torej od 1.212 do 1.482 zadev. Nad povprečje se uvršča 26 krajevnih uradov. V območje znotraj povprečja se uvršča 5 krajevnih uradov. Največ rešenih zadev in drugih nalog ima Krajevni urad Medvode (Upravna enota Ljubljana), ki od povprečja močno odstopa. Ima 22.500 (v letu 2018 pa 21.576) rešenih upravnih zadev in drugih upravnih nalog. Pod povprečje 1.212 zadev se razvršča 68 krajevnih uradov.

|  |  |
| --- | --- |
| Leto | Povprečno število rešenih upravnih zadev (ZUP) in drugih upravnih nalog (DN) |
| 2011 | 1.518 |
| 2012 | 1.617 |
| 2013 | 1.430 |
| 2014 | 1.652 |
| 2015 | 1.264 |
| 2016 | 1.237 |
| 2017 | 1.357 |
| 2018 | 1.545 |
| 2019 | 1.347 |

Najmanj rešenih zadev in nalog imajo naslednji krajevni uradi: 1.) in 2.) Krajevni urad Dobje (0) in Krajevni urad Muta (0), 3.) Krajevni urad Osilnica (5) 4), Krajevni urad Jezersko (24), 5.) Krajevni urad Razkrižje (25), 6.) in 7.) Krajevni urad Dol pri Ljubljani (29) in Krajevni urad Vas – Fara (29), 8.) Krajevni urad Selnica ob Dravi (34), 9.) Krajevni urad Lovrenc na Pohorju (35), 10.) Krajevni urad Križevci (44), 11.) Krajevni urad Divača (51), 12.) Krajevni urad Komen (55), 13.) Krajevni urad Dobrna (72) in 14.) Krajevni urad Loška Dolina (83).

Našteti krajevni uradi so imeli manj kot 100 opravljenih nalog v letu 2019, vendar so poslovali relativno malo oziroma v najnujnejšem obsegu ur. Krajevni urad Muta ni posloval celotno leto 2019 zaradi izvajanja gradbenih del v zgradbi Občine Muta.

Največje število dejansko opravljenih ur je bilo opravljenih na Krajevnem uradu Medvode (Upravna enota Ljubljana) in sicer 4.420 ur (kot že vrsto let zapored), nato Krajevni urad Ivančna Gorica (Upravna enota Grosuplje), 1.512 ur, Krajevni urad Beltinci (Upravna enota Murska Sobota), 1.360 ur, Krajevni urad Črenšovci (Upravna enota Lendava) 1.337 ur itd.

Povprečni vrednosti opravljenih nalog na krajevnih uradnih sta se najbolj približala Krajevni urad Rogašovci (1.346, Upravna enota Murska Sobota) in Krajevni urad Ig (1.372, Upravna enota Ljubljana), skupaj s še petimi preostalimi krajevnimi uradi znotraj območja izračunanega povprečja (odstopanje +/- 10 odstotkov), to so: Krajevni urad Rogatec (1.250, Upravna enota Šmarje pri Jelšah), Krajevni urad Grad (1.293, Upravna enota Murska Sobota), Krajevni urad Rogašovci (1.346, Upravna enota Murska Sobota), Krajevni urad Ig (1.372, Upravna enota Ljubljana) in Krajevni urad Bohinjska Bistrica (1.440, Upravna enota Radovljica).

Zunaj obsega statistično evidentiranih upravnih zadev in drugih upravnih nalog uslužbenci na krajevnih uradih izvajajo tudi določene oblike svetovanja ter druge naloge za upravno enoto po odredbi načelnika.

Te naloge so zlasti: vodenje evidenc, priprava poročil, določene naloge glavne pisarne z vodenjem blagajne, pomoč pri izpolnjevanju obrazcev in priprava vlog ter podajanje informacij, svetovanje prebivalcem o upravnih nalogah upravne enote, izvajanje določenih dejanj v upravnem postopku (vabila, zapisniki…), pomoč pri volitvah, referendumih, urejanje arhivskega gradiva, priprava oglasne deske, urejanje uradnega prostora itd.

Pomembne so zlasti različne oblike usmerjanja in svetovanja uporabnikom za področje upravnih zadev, za področje davkov, pokojninskega zavarovanja in razmejitve nalog do lokalnih skupnosti v okvirih strankam prijaznega poslovanja ter približevanja storitev prebivalcem in občanom.

**7. Analiza oddaljenosti krajevnih uradov od sedeža upravnih enot**

Povprečna oddaljenost krajevnega urada od sedeža upravne enote v letu 2019 je 16 kilometrov. V razširjenem pogledu je povprečje določeno v obsegu od 14 do vključno 18 kilometrov oddaljenosti (+/- 10 odsotno odstopanje).

|  |  |
| --- | --- |
| Leto | Povprečna oddaljenost krajevnega urada od sedeža upravne enote |
| 2011 | 14,4 |
| 2012 | 14,5 |
| 2013 | 14,7 |
| 2014 | 15,4 |
| 2015 | 15,4 |
| 2016 | 15,5 |
| 2017 | 16 |
| 2018 | 16 |
| 2019 | 16  |

39 krajevnih uradov je oddaljenih od sedeža upravne enote več kot 16 kilometrov. Najbolj je še vedno oddaljen Krajevni urad Osilnica (Upravna enota Kočevje) in sicer 50 kilometrov, ki tudi najbolj odstopa od povprečja. V povprečje od 14 do vključno 18 kilometrov se razvršča 22 krajevnih uradov. V sredini opazovanega razpona, točno na povprečju, 16 km, se nahaja Krajevni urad Ivančna Gorica (Upravna enota Grosuplje), najbliže povprečni vrednosti pa se nahajata Krajevni urad Kostanjevica na Krki (Upravna enota Krško), 15,6 km oddaljenosti, Krajevni urad Podčetrtek (Upravna enota Šmarje pri Jelšah), 15,5 km oddaljenosti ter Krajevni urad Sveti Jurij ob Ščavnici 8Upravna enota Gornja Radgona), 16,64 km oddaljenosti od sedeža upravne enote.

Pod povprečjem oziroma pod 14 kilometrov oddaljenosti od sedeža upravne enote se nahaja preostalih 45 krajevnih uradov. Najbliže sedežu upravne enote je Krajevni urad Selnica ob Dravi (Upravna enota Ruše), ki je oddaljen le 3,5 kilometra.

**8. Racionalizacija krajevnih uradov**

Upravne enote in ministrstvo, pristojno za javno upravo, v zadnjih letih ves čas posvečajo posebno pozornost zmanjševanju vseh stroškov krajevnih uradov in preučevanju možnosti strankam prijaznega poslovanja.

Vidni rezultati in prihranki so bili doseženi z zmanjšanjem stroškov poslovanja krajevnih uradov, s katerimi se je poskušalo nadomeščati zapiranje.

**9. Prilagajanje krajevnih uradov dejanskim razmeram**

Dinamika ukinjanja krajevnih uradov je bila skozi obdobje od leta 1995 do danes precej različna. Trend zapiranja se je najbolj dvignil v času finančno gospodarske krize, katere posledice so bile vidne in občutene v vseh oseminpetdesetih upravnih enotah. Omejeno je bilo zaposlovanje javnih uslužbencev, zapovedano varčevanje, tako pri stroških dela kot pri materialnih stroških. V tem obdobju so se postavljale pred upravne enote povsem enake zahteve kot do ostalih organov državne uprave, poiskati in zagotavljati so morale dodatne rezerve, dodatne resurse in sicer tako na kadrovskem, materialnem kot tudi finančnem področju.

Do zaprtja oz. prenehanja delovanja krajevnih uradov v obdobju od leta 2010 do 2018 je prihajalo predvsem iz razloga zmanjšanja obsega upravnih nalog, manjšega povpraševanja po upravnih storitvah, kar posredno pomeni, da ni bilo mogoče več zagotavljati ustrezne ravni izvajanja nalog, ki bi bile primerljive z obsegom na sedežih upravnih enot (le-ta normativna zaveza izhaja iz veljavnih predpisov oziroma iz določb Pravilnika o merilih za organiziranje krajevnih uradov v upravnih enotah). Velik delež k zmanjšanju povpraševanja po upravnih storitvah, ki jih krajevni uradi zagotavljajo, so nedvomno prispevali spremenjeni način življenja, večja mobilnost prebivalcev in ukinitev krajevne pristojnosti za niz upravnih zadev oz. postopkov, kot so npr.: potrjevanje podpor volivcev zahtevi za razpis referenduma, podpore kandidatom za volitve poslancev v Državni zbor Republike Slovenije, poslancev iz Republike Slovenije za volitve v Evropski parlament in za volitve predsednika republike, vodenje upravnih postopkov, vezanih na izdajo osebnih dokumentov, upravne overitve, vpis v register pridelovalcev grozdja in vina, prijava/odjava stalnega in začasnega prebivališča.

Storitve upravnih enot, skupaj s krajevnimi uradi, so dostopne na 155 različnih lokacijah po celotnem teritoriju Republike Slovenije.

**10. Sklep**

Upravne enote so v letu 2019, na področju poslovanja krajevnih uradov, zagotovile racionalizacijo stroškov in stabilizacijo poslovanja, zlasti z vidika uravnoteženega ohranjanja nujnega standarda strankam prijaznega poslovanja na lokalni ravni.

Želja in zastavljen cilj je, da se ohranita sedanje stanje kakovosti upravnih storitev in strankam prijazno poslovanje z manjšimi stroški.